Polisieman geskiet: Twee aangehou sonder mediese behandeling | Maroela Media
Die landdroshof in Bronkhorstspruit het Dinsdag gehoor die twee verdagtes, Lucky Madiba en Mpho Mohlala, is uit afsondering geskuif en het mediese behandeling ontvang nadat landdros Maryke de la Rey Vrydag die hofverrigtinge verdaag het toe dit aan die lig gekom het dat die twee by Pretoria Sentraal in afsondering aangehou word sonder dat hulle behoorlike mediese behandeling ontvang, soos vereis. Mohlala het 'n skietwond in sy linkerenkel opgedoen.
Die mans staan tereg op aanklag van die skietdood van konstabel Max Lekalakala tydens 'n skietery met die polisie op die N4-snelweg.
De la Rey het beveel dat owerhede dadelik die situasie aanspreek deur die verdagtes uit afsondering te skuif en hulle behoorlike mediese behandeling te bied.
Staatsaanklaer Johannes Conradie het Dinsdag 'n verklaring en bewys ingedien dat die twee verdagtes die nodige behandeling ontvang en dat hulle nou saam met ander gevangenes in gemeenskaplike selle aangehou word.
De la Rey het ook beslis dat die verdagtes na 'n hospitaal geneem moet word indien nodig. Sy het die saak tot 12 Mei uitgestel vir verdere ondersoek.
Lekalakala en ander beamptes van die Silverton-blitspatrollie het na bewering in die vroeë oggendure op 2 Maart op die N4 naby Diamond Hill-tolplaza 'n verdagte voertuig met vyf insittendes opgemerk en die motoris beveel om stil te hou. Terwyl hulle die motor genader het, het die verdagtes egter op hulle losgebrand en Lekalakala is doodgeskiet.
Die polisie se prioriteitsmisdaadeenheid, die Valke, ondersoek die saak.
Lees alle vorige berigte oor die Diamond Hill-skietery.
Hel, wat wil hulle nog he. Wat van n 5 gang ete dalk.
Hierdie skurke het 'n onskuldige polisie man koelbloedig doodgeskiet nou verwag hulle eersteklas mediese behandeling so onregverdig